তথ্যবিবরণী নম্বর : ১১৮১

আন্তর্জাতিক শ্রমসংস্থার গভর্নিং বডির ৩৪৭তম অধিবেশনে আইনমন্ত্রীর অঙ্গীকার

**শ্রমিকদের কর্মপরিবেশ ও জীবনমান উন্নয়নে সরকারের প্রচেষ্টা অব্যাহত থাকবে**

জেনেভা (সুইজারল্যান্ড), ২১ মার্চ :

সুইজারল্যান্ডের জেনেভায় গতকাল অনুষ্ঠিত আন্তর্জাতিক শ্রম সংস্থা (আইএলও) এর গভর্নিং বডির ৩৪৭তম অধিবেশনে আলোচনায় অংশ নিয়ে আইন, বিচার ও সংসদ বিষয়ক মন্ত্রী আনিসুল হক সংস্থার বিভিন্ন শ্রম-মানের সাথে সংগতি রেখে শ্রমিকদের কর্ম-পরিবেশ ও জীবনমান উন্নয়নে গৃহীত নানামুখী উদ্যোগের কথা উল্লেখ করে এক্ষেত্রে সরকারের প্রচেষ্টা অব্যাহত রাখার অঙ্গীকার ব্যক্ত করেছেন।

গত ১৩ মার্চ থেকে শুরু হওয়া আন্তর্জাতিক শ্রম সংস্থা (আইএলও) এর চলমান অধিবেশনে বাংলাদেশের ওপর আলোচনায় বিশ্বব্যাপী শ্রমিকের জন্য নিরাপদ ও উন্নততর কর্ম-পরিবেশ নিশ্চিত করতে এতদসংক্রান্ত আন্তর্জাতিক কনভেনশনগুলোর আলোকে বিভিন্ন দেশের সরকারের গৃহীত পদক্ষেপ নিয়ে আলোচনা অনুষ্ঠিত হচ্ছে।

আইনমন্ত্রী বলেন, আইএলও-তে ২০২১ সালে সরকারের উপস্থাপিত রোডম্যাপের আলোকে সরকার বাংলাদেশ লেবার রুলস সংশোধন করেছে এবং ইপিজেড লেবার রুলস প্রণয়ন করেছে। এছাড়া, বাংলাদেশে শ্রম আইন প্রণয়নের লক্ষ্যে সকল অংশীদারদের মতামত সংকলন করার কাজ চলছে এবং ইতোমধ্যে সাতটি ত্রিপক্ষীয় সভা অনুষ্ঠিত হয়েছে বলে তিনি সভায় অবহিত করেন। একটি গণতান্ত্রিক দেশে আইন প্রণয়ন সকল অংশীদারদের মতামতের ভিত্তিতে হয় বিধায় প্রণয়ন প্রক্রিয়া সময়সাপেক্ষ উল্লেখ করে মন্ত্রী এ ক্ষেত্রে সকলের অব্যাহত সহযোগিতা কামনা করেন।

আইনমন্ত্রী বলেন, গত ২০২২ সালে কারখানাগুলোতে ৩৯ হাজার পরিদর্শন অনুষ্ঠিত হয়েছে, যা লক্ষ্যমাত্রার চেয়েও ২৬ শতাংশ বেশি। রোডম্যাপ প্রণয়নের মাত্র দেড় বছরে ৮১ জন নতুন কারখানা পরিদর্শক নিয়োগ করা হয়েছে, যা চলতি বছরে আরও বাড়ানো হবে বলে তিনি জানান। শ্রমিকদের অভিযোগের ন্যায়বিচার নিশ্চিত করতে তিনটি নতুন শ্রম আদালত প্রতিষ্ঠা করা হয়েছে। ফলশ্রুতিস্বরূপ, ট্রেড ইউনিয়নের অধিকারসহ অন্যান্য শ্রম অধিকার লঙ্ঘনের ৫০টি অভিযোগের মধ্যে ৪১টি অভিযোগের বিচারকার্য সম্পন্ন হয়েছে এবং অবশিষ্ট ৯টি অভিযোগ বিচারাধীন রয়েছে। এছাড়াও, সালিশির জন্য প্রাপ্ত অভিযোগের ৯৭ শতাংশ ইতোমধ্যে নিষ্পত্তি করা হয়েছে বলেও মন্ত্রী তথ্য প্রদান করেন। শ্রমিকদের অভিযোগ নিষ্পত্তির জন্য শ্রম মন্ত্রণালয়ে এবং বাংলাদেশে রপ্তানি প্রক্রিয়াকরণ অঞ্চল কর্তৃপক্ষের হেল্পলাইন চালু করা হয়েছে বলে তিনি সভায় অবহিত করেন।

ডিজিটাল প্রযুক্তি ব্যবহারের মাধ্যমে অনলাইন কারখানা পরিদর্শন সিস্টেম লিমা প্রতিষ্ঠা এবং মাইগভ প্ল্যাটফর্ম ব্যবহারের মাধ্যমে ট্রেড ইউনিয়ন রেজিস্ট্রেশন চালু করা হয়েছে বলে আনিসুল হক অধিবেশনে তুলে ধরেন। বিশেষত সরকারের ট্রেড ইউনিয়নবান্ধব নীতির ফলে গত নয় বছরে ট্রেড ইউনিয়ন নিবন্ধন নয়গুণ বৃদ্ধি পেয়েছে বলে তিনি জানান। এছাড়া, রোডম্যাপের বাইরেও কর্মক্ষেত্রে বৈষম্যবিরোধী আইন প্রণয়ন, এক লাখেরও বেশি শিশুকে ঝুঁকিপূর্ণ কর্মপরিবেশ থেকে তুলে এনে উপযুক্ত পুনর্বাসনের ব্যবস্থা গ্রহণ, উচ্চ আদালতের নির্দেশনার আলোকে কর্মক্ষেত্রে নারীদের হয়রানি রোধে কমিটি গঠনসহ বিভিন্ন পদক্ষেপের কথা তুলে ধরেন।

মন্ত্রী বলেন, রানা প্লাজা দুর্ঘটনার পর বাংলাদেশের তৈরিপোশাক কারখানাসহ দেশের শ্রমঘন সকল খাতে বৈপ্লবিক অগ্রগতি সাধিত হয়েছে। এ কারণেই আন্তর্জাতিকভাবে স্বীকৃত USGGC-এর লিডস এর র‌্যাংকিং এ সেরা দশটি কারখানার মধ্যে নয়টি এবং সেরা এক’শ কারখানার মধ্যে বায়ান্নটি বাংলাদেশে অবস্থিত বলে ঘোষণা করা হয়েছে। একটি জনবহুল দেশে শ্রমিকের ন্যায্য অধিকার প্রতিষ্ঠায় বিদ্যমান চ্যালেঞ্জসমূহের পাশাপাশি কোভিড মহামারি ও যুদ্ধের ফলে জ্বালানি মূল্যবৃদ্ধির প্রসঙ্গ উত্থাপন করে আইনমন্ত্রী বাংলাদেশের অব্যাহত অগ্রযাত্রায় সকলের সহযোগিতা কামনা করেন।

আইনমন্ত্রীর বক্তব্যের প্রেক্ষিতে গভর্নিং বডির সদস্যবৃন্দ শ্রমজীবী মানুষের অধিকার প্রতিষ্ঠায় এবং উন্নত কর্মপরিবেশ নিশ্চিতকরণে বাংলাদেশের সরকারের গৃহীত পদক্ষেপের প্রশংসা করেন।

#

জাকির/রাহাত/সঞ্জীব/সেলিম/২০২৩/২২৫০ ঘণ্টা

তথ্যবিবরণী নম্বর : ১১৮০

**স্মার্ট বাংলাদেশ গড়তে শিশুদের যোগ্য করে গড়ে তুলতে হবে**

**-- সমাজকল্যাণ মন্ত্রী**

ঢাকা, ৭ চৈত্র (২১ মার্চ) :

সমাজকল্যাণ মন্ত্রী নুরুজ্জামান আহমেদ বলেছেন, স্মার্ট বাংলাদেশ গড়তে শিশুদের যোগ্য করে গড়ে তুলতে হবে। তাই শিশু সুরক্ষায় সরকার সবচেয়ে বেশি প্রাধান্য দিয়েছে।

মন্ত্রী আজ রাজধানীর বঙ্গবন্ধু আন্তর্জাতিক সম্মেলন কেন্দ্রে World Social Work Day 2023 উদযাপন উপলক্ষ্যে আয়োজিত ‘Social Work Promotion in Bangladesh’ শীর্ষক কর্মশালায় প্রধান অতিথির বক্তৃতাকালে এ কথা বলেন।

সমাজকল্যাণ মন্ত্রণালয়ের সচিব মোঃ জাহাঙ্গীর আলমের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন ইউরোপীয় ইউনিয়নের রাষ্ট্রদূত চার্লস হোয়াটলি ও ইউনিসেফ এর প্রতিনিধি শেলডন ইয়েট।

এ সময় মন্ত্রী বলেন, সরকার শিশুদের সুরক্ষায় সরকারি শিশু পরিবার ও শিশু নিবাস নির্মাণ-পুনর্নির্মাণ প্রকল্প বাস্তবায়ন করছে। প্রতিবন্ধী শিক্ষার্থীদের শিক্ষা উপবৃত্তি, শিক্ষা উপকরণ প্রদান করছে। শিশু আইন বাস্তবায়নের মাধ্যমে শিশুদের নিরাপত্তা নিশ্চিত করছে।

মন্ত্রী আরো বলেন, সিএসপিবি প্রকল্পের মাধ্যমে ঝুঁকিপূর্ণ শিশুদের স্বাভাবিক জীবনে ফিরিয়ে আনা হচ্ছে। এ প্রকল্পের সমাজকর্মীরা দেশের প্রতিটি অঞ্চলে শিশুদের কল্যাণে কাজ করছে। মন্ত্রী আগামীর স্মার্ট বাংলাদেশ গঠনে শিশুদের যোগ্য করে গড়ে তুলতে সকলকে আহ্বান জানান।

পরে মন্ত্রী সেরা সমাজকর্মীদের মাঝে ক্রেস্ট তুলে দেন।

#

জাকির/রাহাত/সঞ্জীব/সেলিম/২০২৩/২২২০ ঘণ্টা

তথ্যবিবরণী                                                            নম্বর : ১১৭৮

**আসলে বিএনপি নেতারা চায় না বেগম খালেদা জিয়া মুক্তি পাক**

**-- তথ্য ও সম্প্রচার মন্ত্রী**

ঢাকা, ৭ চৈত্র (২১ মার্চ) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘আসলে বিএনপি নেতারা চায় না বেগম খালেদা জিয়া কারাগার থেকে মুক্তি পাক। কারণ এটি যদি চাইতো, তারা আদালতে গিয়ে বড় বড় আইনজীবী দিয়ে মামলা লড়তো। তারা কিন্তু মামলা লড়ে না। এবং বেগম খালেদা জিয়া মুক্তি পেলে ফখরুল ইসলাম আলমগীর সাহেবদের মাতব্বরিটা আর থাকে না, সে জন্য উনারা চান না যে বেগম খালেদা জিয়া কারাগার থেকে মুক্তি পাক।’

আজ রাজধানীর খামারবাড়িতে কৃষিবিদ ইনস্টিটিউশন মিলনায়তনে জাতির পিতার ১০৩তম জন্মবার্ষিকী ও জাতীয় শিশু দিবস উপলক্ষ্যে আলোচনা সভা ও বিশেষ শিশুদের মাঝে হুইল চেয়ার বিতরণ অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

মন্ত্রী বলেন, ‘বিএনপি নেতারা কিছুদিন আগে বলেছিলেন যে, বেগম খালেদা জিয়া এমন অসুস্থ যে উনাকে যদি বিদেশ নেওয়া না হয় উনি মারা যাবেন। তাদের কথায় মনে হচ্ছিল, তারা চাচ্ছিল বেগম খালেদা জিয়া মারা যাক। উনি বাংলাদেশের চিকিৎসকদের চিকিৎসায় ভালো হয়ে গেলেন।

‘আর মির্জা ফখরুল সাহেবদের বক্তব্য শুনলে মনে হবে, দেশে গত ১৪ বছরে কিছু হয় নাই’ মন্তব্য করে তথ্যমন্ত্রী বলেন, ‘তারা পদ্মা সেতুর ওপর দিয়ে গাড়ি চালিয়ে গিয়ে জনসভা করে আর বলে দেশে কিছু হয় নাই। ফ্লাইওভারের ওপর দিয়ে গিয়ে বলে দেশে কিছু হয় নাই।’

মন্ত্রী বলেন, ‘ফখরুল সাহেবদের বলি একটু পিছন ফিরে তাকান। আপনারা দেশকে কী উপহার দিয়েছিলেন! দুর্নীতিতে পর পর পাঁচবার চ্যাম্পিয়ন। পাঁচশ’ জায়গায় একযোগে বোমা, শায়খ আব্দুর রহমান আর বাংলা ভাই। আর হাওয়া ভবন বানিয়ে সমান্তরাল সরকার পরিচালনা করেছেন। আমোদ-ফুর্তি করার জন্য আবার খোয়াব ভবনও বানিয়েছিলেন। আর আপনারা সারা দেশে খাম্বা লাগিয়েছিলেন, বিদ্যুৎ দিতে পারেন নাই। শেখ হাসিনা আজকে ঘরে ঘরে বিদ্যুৎ দিয়েছে।’

সড়ক পরিবহন ও সেতুমন্ত্রীর পদত্যাগ দাবি করে বিএনপি মহাসচিব মির্জা ফখরুল ইসলাম আলমগীরের গতকালের বিবৃতির বিরুদ্ধে ড. হাছান মাহ্‌মুদ দ্ব্যর্থহীনভাবে বলেন, ‘আজকে জননেত্রী শেখ হাসিনার নেতৃত্বে সমগ্র দেশে সড়কের যে উন্নয়ন করেছে, সেই মন্ত্রণালয় হচ্ছে সড়ক পরিবহন ও সেতু মন্ত্রণালয়, যার মন্ত্রী আমাদের সাধারণ সম্পাদক জনাব ওবায়দুল কাদের।’

ড. হাছান মাহ্‌মুদ আরো বলেন, ‘আজকের পদ্মা সেতু সেই মন্ত্রণালয়ের অধীনেই বাস্তবায়িত হয়েছে। আজকের যে কর্ণফুলী টানেল, যে মেট্রোরেল সেটিও সড়ক পরিবহন ও সেতু মন্ত্রণালয়ের অধীনে হয়েছে। তিনি একজন সফল মন্ত্রী। বিএনপি এখন তার পদত্যাগ দাবি করে। আসলে মির্জা ফখরুল সাহেবের পদত্যাগ করা উচিত।’

ড. হাছান বলেন, ‘এখন কোনো ইস্যু নাই। বেগম খালেদা জিয়ার অসুস্থতার ইস্যু হালে পানি পায় নাই। ১০ ডিসেম্বর বড় একটা অশ্ব ডিম পেড়েছিল। তাদের আন্দোলনে তাদের নেতারা, কর্মীরাও সাড়া দেয় নাই। এখন কোনো ইস্যু নাই, এখন রোড এক্সিডেন্টের মধ্যে গেছে।’

চলমান পাতা/২

--০২--

এসময় দেশের উন্নয়ন-অগ্রগতি প্রসঙ্গে সম্প্রচার মন্ত্রী বলেন, ‘পাকিস্তান আজকে বাংলাদেশ হতে চায় এখানেই বঙ্গবন্ধুর দেশ রচনার সফলতা, জননেত্রী শেখ হাসিনার দেশ পরিচালনার সফলতা। আজকে সমগ্র পৃথিবী বঙ্গবন্ধুকন্যা জননেত্রী শেখ হাসিনার নেতৃত্বের প্রশংসা করছে।’

ঢাকা জেলা আওয়ামী লীগের সভাপতি বেনজির আহমেদ এমপি'র সভাপতিত্বে সভায় প্রধানমন্ত্রীর বেসরকারি শিল্প ও বিনিয়োগ উপদেষ্টা সালমান এফ রহমান, আওয়ামী লীগের সাংগঠনিক সম্পাদক মির্জা আজম এমপি, দপ্তর সম্পাদক ব্যারিস্টার বিপ্লব বড়ুয়া, কার্যনির্বাহী সদস্য আনোয়ার হোসেন, আওয়ামী লীগের জাতীয় কমিটির সদস্য আব্দুল বাতেন মিয়া ও ঢাকা জেলা আওয়ামী লীগের সাধারণ সম্পাদক পনিরুজ্জামান তরুণসহ অন্য নেতৃবৃন্দ বক্তব্য রাখেন।

#

তথ্যবিবরণী                                                            নম্বর : ১১৭৯

**অভিনেতা খালেকুজ্জামানের মৃত্যুতে তথ্য ও সম্প্রচার মন্ত্রীর শোক**

ঢাকা, ৭ চৈত্র (২১ মার্চ) :

অভিনেতা খালেকুজ্জামানের মৃত্যুতে গভীর শোক ও দুঃখ প্রকাশ করেছেন তথ্য ও সম্প্রচার মন্ত্রী ড. হাছান মাহ্‌মুদ।

আজ রাজধানীর গুলশানে নিজ বাসায় খালেকুজ্জামানের (৭২) ইন্তেকালের সংবাদে শোকাহত মন্ত্রী প্রয়াতের আত্মার শান্তি কামনা করেন এবং তার শোকাহত পরিবারের সদস্যদের প্রতি গভীর সমবেদনা জানান।

ড. হাছান মাহ্‌মুদ তার শোকবার্তায় বলেন, ‘বীর মুক্তিযোদ্ধা খালেকুজ্জামান মঞ্চ, টেলিভিশন ও চলচ্চিত্রে তার অভিনয়ের মাধ্যমে দর্শকের হৃদয়ে জায়গা করে নিয়েছিলেন। চট্টগ্রাম বিশ্ববিদ্যালয়ের নাট্য ও চারুকলা বিভাগের প্রথম মাস্টার্স ডিগ্রিধারী এই শিল্পী তার অভিনীত নাটক ও চলচ্চিত্রের মাঝে বেঁচে থাকবেন।’

উল্লেখ্য, প্রথমে মঞ্চে ও পরে বিটিভিতে ‘সর্পভ্রমে রজ্জু’ নাটকে অভিনয় দিয়ে যাত্রা শুরু করে খালেকুজ্জামান বহু নাটক ও ধারাবাহিকে, নায়করাজ রাজ্জাক ও কবরীর সঙ্গে ‘অনির্বাণ’ এবং বেশ কয়েকটি চলচ্চিত্রে অভিনয় করে সুনাম অর্জন করেন।

#

আকরাম/রাহাত/সঞ্জীব/সেলিম/২০২৩/২১২৫ ঘণ্টা

তথ্যবিবরণী                                                                                        নম্বর: ১১৭৭

**বাংলাদেশ ও ভারতের বন্ধুত্বপূর্ণ সম্পর্ক আরো গভীর হয়েছে**

**-- মহিলা ও শিশু বিষয়ক প্রতিমন্ত্রী**

ঢাকা, ৭চৈত্র (২১ মার্চ):

 মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, বাংলাদেশ ও ভারতের মধ্যে রয়েছে ঐতিহাসিক বন্ধুত্বপূর্ণ সম্পর্ক। দেশ দুটির অর্থনীতি, শিল্প, সাহিত্য, সংস্কৃতি ও যোগাযোগ ব্যবস্থাসহ উন্নয়নের বিভিন্ন ক্ষেত্রে রয়েছে বহুমাত্রিক সম্পর্ক। ভারত মহান মুক্তিযুদ্ধের সময় বাংলাদেশের এক কোটি মানুষকে আশ্রয়, বীর মুক্তিযোদ্ধাদের প্রশিক্ষণ, বিশ্ব জনমত গড়ে তোলা এবং ভারতের সেনাবাহিনী বাংলাদেশের মুক্তিযোদ্ধাদের পাশে থেকে যুদ্ধ করেছে।

প্রতিমন্ত্রী আজ ঢাকায় শিল্পকলা একাডেমির জাতীয় নাট্যশালা মিলনায়তনে ইন্ডিয়া বাংলাদেশ ফ্রেন্ডশিপ ক্লাব ঢাকা আয়োজিত আলোচনা সভায় প্রধান অতিথির বক্তব্যে এসব কথা বলেন।

প্রতিমন্ত্রী বলেন, বঙ্গবন্ধু দুই দেশের বন্ধুত্বপূর্ণ সম্পর্ক গড়েছেন। প্রধানমন্ত্রী শেখ হাসিনার নেতৃত্বে স্থল সীমানা চুক্তি, সমুদ্রসীমা, বিদ্যুৎ আমদানি, কয়লা বিদ্যুৎকেন্দ্র, রেল যোগাযোগ, ও পাইপ লাইনে জ্বালানি তেল পরিবহনের ক্ষেত্রে দ্বিপাক্ষিক সম্পর্ক স্থাপিত হয়েছে। আজ দুই দেশের উন্নয়ন ও বন্ধুত্বপূর্ণ সম্পর্ক আরো গভীর হয়েছে, যা নতুন উচ্চতায় পৌঁছাবে।

প্রতিমন্ত্রী আরো বলেন, দু’দেশের উন্নয়ন ও মানুষের মধ্যে যোগাযোগ বৃদ্ধি এবং বিভিন্ন ক্ষেত্রে সহযোগিতার সুযোগ রয়েছে। তাই বর্তমান বৈশ্বিক সংকটময় পরিস্থিতিতে বাংলাদেশ-ভারতের দ্বিপাক্ষিক সম্পর্ক জোরদারের পাশাপাশি পারস্পরিক উন্নয়ন, আঞ্চলিক শান্তি ও নিরাপত্তা আরো সুসংহত করতে হবে।

ইন্ডিয়া বাংলাদেশ ফ্রেন্ডশিপ ক্লাব ঢাকার সভাপতি মোঃ নাসির উদ্দিনের সভাপতিত্বে উপস্থিত ছিলেন ক্লাবের সাধারণ সম্পাদক শিমুল সিংহ, এডভোকেট আবু হেনা রাজ্জাকি, মেহেরুন নেছা ইসলাম, মামুনুর রশিদ, খন্দকার এ হাফিজসহ ক্লাবের সদস্যবৃন্দ।

#

আলমগীর/রাহাত/সঞ্জীব/লিখন/২০২৩/১৮৫৩ঘণ্টা

তথ্যবিবরণী নম্বর : ১১৭৬

**২০২৫ সালে বাংলাদেশ বিশ্বে টেনিসের অন্যতম জায়গায় অবস্থান করবে**

**--- নৌপরিবহন প্রতিমন্ত্রী**

ঢাকা, ৭ চৈত্র (২১ মার্চ) :

নৌপরিবহন প্রতিমন্ত্রী এবং বাংলাদেশ টেনিস ফেডারেশনের সভাপতি খালিদ মাহমুদ চৌধুরী বলেছেন, ২০২৫ সালে বাংলাদেশ বিশ্বে টেনিসের অন্যতম জায়গায় অবস্থান করবে। গণমাধ্যম টেনিসের সাথে থাকলে শুধু ঢাকা নয় উপজেলা পর্যায়েও টেনিস খেলা পৌঁছে যাবে। আগে জাতীয় পর্যায়ের টেনিস খেলোয়াড়দের নাম মানুষ জানত সে অবস্থান তৈরি করতে হবে। আমরা একজন টেনিস খেলোড়ারের সন্ধানে আছি, যিনি টেনিসের মাধ্যমে বাংলাদেশকে সমস্ত পৃথিবীতে পরিচয় করে দিবেন।

প্রতিমন্ত্রী আজ ঢাকায় শাহবাগস্থ শেখ জামাল জাতীয় টেনিস কমপ্লেক্সে বাংলাদেশ টেনিস ফেডারেশন আয়োজিত ‘স্বাধীনতা দিবস টেনিস প্রতিযোগিতা-২০২৩’ এর সমাপনী অনুষ্ঠানে প্রধান অতিথির বক্তৃতায় এসব কথা বলেন। মহান স্বাধীনতা দিবস উপলক্ষ্যে বাংলাদেশ টেনিস ফেডারেশনের ব্যবস্থাপনায় ১৮-২১ মার্চ ‘স্বাধীনতা দিবস টেনিস প্রতিযোগিতা ২০২৩’ ঢাকার রমনায় শেখ জামাল জাতীয় টেনিস কমপ্লেক্সে অনুষ্ঠিত হয়।

প্রতিমন্ত্রী বলেন, সকলের সহযোগিতায় পরিকল্পনা বাস্তবায়নের মাধ্যমে বাংলাদেশের টেনিস খেলোয়াড়রা বিশ্বে ছড়িয়ে পড়বে। সবাইকে নিয়ে সামনের দিকে এগিয়ে যাবে। তিনি বলেন, প্রধানমন্ত্রী শেখ হাসিনা একজন ক্রীড়ামোদী ব্যক্তিত্ব। তাঁর সার্বিক ব্যবস্থাপনায় টেনিস ফেডারেশন সুন্দর রূপ পেয়েছে। শুধু টেনিস নয়, প্রধানমন্ত্রীর নেতৃত্বে সমস্ত ক্রীড়াঙ্গন আলোকিত হচ্ছে। বাংলাদেশ ক্রীড়ার প্রতিটি ইভেন্টে এগিয়ে যাচ্ছে। এ ধরনের টুর্নামেন্টের মাধ্যমে আন্তর্জাতিক টেনিস খেলোয়াড় বেরিয়ে আসবে।

প্রতিমন্ত্রী খেলা উপভোগ শেষে বিজয়ীদের মাঝে পুরস্কার বিতরণ করেন।

অনুষ্ঠানে বাংলাদেশ টেনিস ফেডারেশনের সহ-সভাপতি মোঃ মোতাহার হোসেন সাজু, সাধারণ সম্পাদক আবু সাঈদ মোহাম্মদ হায়দার, যুগ্ম-সম্পাদক মোঃ সাইফুল ইসলাম, কোষাধ্যক্ষ খালেদ আহমেদ, নির্বাহী সদস্য শিরিন আক্তার চৌধুরী এবং কার্যনির্বাহী কমিটির সদস্যবৃন্দ উপস্থিত ছিলেন।

#

জাহাঙ্গীর/আরমান/এনায়েত/সঞ্জীব/রফিকুল/মাহমুদ/জয়নুল/২০২৩/২০২০ঘণ্টা

তথ্যবিবরণী নম্বর : ১১৭৫

**বঙ্গবন্ধুর নাম কেউ কখনো মুছে ফেলতে পারবে না**

**--- পানি সম্পদ উপমন্ত্রী**

ঢাকা, ৭ চৈত্র (২১ মার্চ) :

পানি সম্পদ উপমন্ত্রী এ কে এম এনামুল হক শামীম বলেছেন, জাতির পিতা বঙ্গবন্ধুর শেখ মুজিবুর রহমানের জন্ম না হলে বাংলাদেশ সৃষ্টি হতো না। বঙ্গবন্ধু এবং বাংলাদেশ এক ও অভিন্ন। ১৯৭৫-এর ১৫ আগস্ট খুনি মোশতাক, জিয়াউর রহমান গংরা মনে করেছিল জাতির পিতাকে হত্যা করে তাঁর নাম মুছে ফেলবে। কিন্তু তার নাম মুছে ফেলা যায়নি।

আজ বঙ্গবন্ধুর ঐতিহাসিক ৭ মার্চের ভাষণ, জাতির পিতা বঙ্গবন্ধু শেখ মুজিবুর রহমানের ১০৩ তম জন্মবার্ষিকী ও মহান স্বাধীনতা দিবস উপলক্ষ্যে রাজধানীর পানি ভবন মাল্টিপারপাস হলে আয়োজিত আলোচনা সভায় উপমন্ত্রী এসব কথা বলেন ।

উপমন্ত্রী বলেন, বঙ্গবন্ধু হচ্ছেন পৃথিবীর ইতিহাসে একমাত্র নেতা যিনি প্রধানমন্ত্রী বা রাষ্ট্রপতি না হয়েও যা বলতেন তৎকালীন পূর্ব বাংলার সাড়ে ৭ কোটি মানুষ তাই করতেন। এটা একদিনে হয়নি। ধাপে ধাপে হয়েছে আটচল্লিশ, বায়ান্ন, বাষট্টি, ছিষট্টি, ঊনসত্তর, একাত্তরে। বঙ্গবন্ধুকে অনেকেই মহাত্মা গান্ধী, কায়েদ-ই-আজমসহ অনেক বিশ্ব নেতার সঙ্গে তুলনা করেন। মহাত্মা গান্ধী কিন্তু কংগ্রেস সৃষ্টি করেন নাই। কংগ্রেসে যোগ দিয়েছিলেন। কায়েদ-ই-আজম মুসলিম লীগ সৃষ্টি করেন নাই। মুসলিম লীগে যোগ দিয়েছিলেন। আর বঙ্গবন্ধু হচ্ছে পৃথিবীর ইতিহাসে বিরল একজন নেতা যিনি একটি রাজনৈতিক দলকে তিলে তিলে গড়ে তুলে সেই রাজনৈতিক দলের নেতৃত্বে একটি দেশকে স্বাধীন করেছিলেন। সেই দেশের নাম হচ্ছে বাংলাদেশ।

উপমন্ত্রী বলেন, বঙ্গবন্ধুর ৭ মার্চের ভাষণকে অনেকে আব্রাহাম লিংকনের গেটিসবার্গের ভাষণের সঙ্গে তুলনা করেন। আসলে এই ভাষণের সঙ্গে অন্য কোনো ভাষণের তুলনা হয় না। একটি জাতিকে গেরিলা যুদ্ধের মাধ্যমে মুক্ত করার জন্য, স্বাধীন করার জন্য যা কিছু করার দরকার তিনি তা করেছিলেন।

এনামুল হক শামীম বলেন, বঙ্গবন্ধুর খুনিদের বিচারের পথ রুদ্ধ করতে ইনডেমনিটি অধ্যাদেশ জারি করা হয়েছিল কিন্তু বঙ্গবন্ধুর খুনিদের আজ বিচার হয়েছে। এর মাধ্যমে আইনের শাসন প্রতিষ্ঠিত হয়েছে। বঙ্গবন্ধু বাংলাদেশের মুখচ্ছবি, তিনি চিরঞ্জীব। যারা বঙ্গবন্ধুকে ইতিহাস থেকে মুছে ফেলতে চেয়েছে তারাই ইতিহাস থেকে মুছে গেছে।

পাউবো বঙ্গবন্ধু প্রকৌশলী পরিষদের সভাপতি প্রকৌশলী ড. মোঃ মিজানুর রহমানের সভাপতিত্বে অনুষ্ঠানে গেস্ট অভ্ অনার ছিলেন আওয়ামী লীগের বিজ্ঞান ও প্রযুক্তি বিষয়ক সম্পাদক প্রকৌশলী মোঃ আব্দুস সবুর। বিশেষ অতিথি ছিলেন পানি সম্পদ মন্ত্রণালয়ের সচিব নাজমুল আহসান, আইবি’র সাধারণ সম্পাদক প্রকৌশলী এস এম মঞ্জুরুল হক মঞ্জু, পাউবো’র মহাপরিচালক প্রকৌশলী মোঃ নুরুল ইসলাম সরকার। বক্তব্য রাখেন পাউবো বঙ্গবন্ধু প্রকৌশলী পরিষদের বীর মুক্তিযোদ্ধা প্রকৌশলী মোঃ নুরজ্জামান।

#

গিয়াস/আরমান/এনায়েত/রফিকুল/মাহমুদ/জয়নুল/২০২৩/২০১০ঘণ্টা

তথ্যবিবরণী নম্বর : ১১৭৩

**২৯ মার্চ থেকে ৩ দিনব্যাপী জাতীয় ভূমি সম্মেলন**

**--ভূমিমন্ত্রী**

ঢাকা, ৭ চৈত্র (২১ মার্চ) :

ভূমিমন্ত্রী সাইফুজ্জামান চৌধুরী বলেছেন, স্মার্ট বাংলাদেশ বিনির্মাণে ভূমি মন্ত্রণালয়ের ভূমিকা তুলে ধরা এবং ভূমিসেবা ডিজিটালাইজেশনের ভবিষ্যৎ চ্যালেঞ্জসমূহ খুঁজে বের করে তা মোকাবিলায় করণীয় নির্ধারণ করতে আগামী ২৯ থেকে ৩১ মার্চ জাতীয় ভূমি সম্মেলন আয়োজন করতে যাচ্ছে ভূমি মন্ত্রণালয়।

আজ সচিবালয়ে ভূমি মন্ত্রণালয়ের সম্মেলন কক্ষে অনুষ্ঠিত এক সভায় দিকনির্দেশনামূলক বক্তব্যে ভূমিমন্ত্রী এ কথা বলেন। এই সময় ভূমি সচিব মোঃ মোস্তাফিজুর রহমান উপস্থিত ছিলেন। দেশে এই প্রথমবারের মতো জাতীয় ভূমি সম্মেলন করা হচ্ছে।

মন্ত্রী জানান, প্রধানমন্ত্রী ইতোমধ্যে জাতীয় ভূমি সম্মেলন ২০২৩ এবং ভূমি মন্ত্রণালয়ের ৭টি উদ্যোগের উদ্বোধন করার ব্যাপারে সম্মতি দিয়েছেন। তিনি বলেন, ৭টি উদ্যোগের মধ্যে অন্যতম হচ্ছে জাতির পিতার স্মৃতি বিজড়িত লক্ষ্মীপুরের রামগতিতে স্থাপন করা বঙ্গবন্ধু শেখ মুজিব স্মৃতিস্তম্ভ ও বঙ্গবন্ধু শেখ মুজিব গুচ্ছগ্রাম কমপ্লেক্স। বাকি ৬টি উদ্যোগ হচ্ছে, রেজিস্ট্রেশন-মিউটেশন আন্তঃসংযোগ, স্মার্ট ভূমি নকশা, স্মার্ট ভূমি রেকর্ডস, স্মার্ট ভূমি পিডিয়া, স্মার্ট ভূমিসেবা কেন্দ্র এবং ইউনিয়ন ভূমি অফিস।

মন্ত্রী বলেন, জাতীয় ভূমি সম্মেলনের অন্যান্য লক্ষ্যের মধ্যে রয়েছে ভূমি মন্ত্রণালয়ের গৃহীত পদক্ষেপ সম্পর্কে নাগরিক, সরকারি সংস্থা, অংশীজনদের অবহিত করানো, তাঁদের মধ্যে ভূমি ব্যবস্থাপনা সম্পর্কে সচেতনতা সৃষ্টি করা এবং ভূমি সংক্রান্ত বিদ্যমান আইন ও বিধিবিধান সম্পর্কে ধারণা দেয়া।

অর্পিত দায়িত্বপালন করে জাতীয় ভূমি সম্মেলন সফল করতে ভূমি মন্ত্রণালয় ও এর আওতাভুক্ত দপ্তর ও সংস্থায় কর্মরত সকলকে আহ্বান জানান মন্ত্রী। জনগণের কল্যাণে এই সম্মেলন থেকে ফলপ্রসূ কিছু বের হয়ে আসবে বলে মন্ত্রী আশাপ্রকাশ করেন।

প্রসঙ্গত, উদ্বোধন অনুষ্ঠানের দিন অপরাহ্নে ও পরবর্তী দুই দিন ‘স্মার্ট ভূমি ব্যবস্থাপনায় মাঠ প্রশাসন’, ‘সায়রাত ও খাসজমি ব্যবস্থাপনা’, ‘অধিগ্রহণ ব্যবস্থাপনা, সরকারি মামলা ও সরকারি ক্রয় ব্যবস্থাপনা’ এবং ‘বাংলাদেশ ডিজিটাল জরিপ’ শীর্ষক চারটি সেমিনার/প্যানেল আলোচনা অনুষ্ঠিত হবে।

#

নাহিয়ান/এনায়েত/রফিকুল/মাহমুদ/রেজাউল/২০২৩/২০১০ ঘণ্টা

তথ্যবিবরণী                                                                                        নম্বর: ১১৭৪

**ড. আবদুল মালেক নতুন প্রধান তথ্য কমিশনার**

ঢাকা, ৭চৈত্র (২১ মার্চ):

প্রধান তথ্য কমিশনার হিসেবে নিযুক্ত হয়েছেন তথ্য কমিশনার ও সাবেক তথ্য সচিব ড. আবদুল মালেক। তথ্য অধিকার আইন ২০০৯ এর ১৫(১) ধারা অনুযায়ী রাষ্ট্রপতি তথ্য কমিশনার আবদুল মালেককে প্রধান তথ্য কমিশনার হিসেবে নিয়োগ প্রদান করেছেন।

উল্লেখ্য, এ বছরের ১৬ জানুয়ারি প্রধান তথ্য কমিশনার পদে মরতুজা আহমদের মেয়াদ পূর্ণ হলে পদটি শূন্য হয়। তথ্য অধিকার আইন অনুযায়ী ২০০৯ সালের ১ জুলাই প্রজ্ঞাপনের মাধ্যমে গঠিত এ কমিশনে এম আজিজুর রহমান, মুহাম্মদ জমির, মোহাম্মদ ফারুক এবং গোলাম রহমান এ দায়িত্ব পালন করেন। ড. আবদুল মালেক দেশের ৬ষ্ঠ প্রধান তথ্য কমিশনারের দায়িত্ব পালন করবেন।

আজ তথ্য ও সম্প্রচার মন্ত্রণালয়ের এক [প্রজ্ঞাপনে এ তথ্য জানানো হয়েছে।](https://www.english-bangla.com/bntoen/index/%E0%A6%AA%E0%A7%8D%E0%A6%B0%E0%A6%9C%E0%A7%8D%E0%A6%9E%E0%A6%BE%E0%A6%AA%E0%A6%A8" \l ":~:text=%E0%A6%AA%E0%A7%8D%E0%A6%B0%E0%A6%9C%E0%A7%8D%E0%A6%9E%E0%A6%BE%E0%A6%AA%E0%A6%A8%20%2FNoun%2F%20Notification%20%3B%20communique.)

#

আকরাম/এনায়েত/রফিকুল/মাহমুদ/লিখন/২০২৩/১৮৫৩ঘণ্টা

তথ্যবিবরণী নম্বর : ১১৭২

**গ্রিন হাউজ গ্যাস নির্গমন কমাতে এবং দুর্বল দেশগুলিকে সহায়তা প্রদানের জন্য**

**উন্নত দেশগুলিকে জরুরি পদক্ষেপ নিতে হবে**

**-- পরিবেশমন্ত্রী**

কোপেনহেগেন (ডেনমার্ক), ২১ মার্চ ২০২৩ :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন উন্নত দেশগুলোকে গ্রিন হাউজ গ্যাসের নির্গমণ কমাতে জরুরি ও উচ্চাভিলাষী পদক্ষেপ নিতে এবং ক্ষয়ক্ষতিসহ জলবায়ু পরিবর্তনের বিরূপ প্রভাব মোকাবিলায় দুর্বল দেশগুলোকে আর্থিক ও প্রযুক্তিগত সহায়তা প্রদানের আহ্বান জানিয়েছেন। তিনি বলেন, বাংলাদেশ সরকার জলবায়ু পরিবর্তনের ফলে সৃষ্ট ক্ষয়ক্ষতি মোকাবিলায় সবার সঙ্গে কাজ করার অঙ্গীকার পুনর্ব্যক্ত করছে।

আজ ডেনমার্কের কোপেনহেগেনের ইগটিভেডস পাখুসে প্রথম মন্ত্রী পর্যায়ের কোপেনহেগেন জলবায়ু সংক্রান্ত সম্মেলনের ক্ষয়ক্ষতি সংক্রান্ত ব্রেকআউট অধিবেশনে মন্ত্রী এসব কথা বলেন।

মন্ত্রী বলেন, সান্তিয়াগো নেটওয়ার্কের কার্যক্রম পরিচালনা এবং ক্ষয়ক্ষতির অর্থায়ন ব্যবস্থা প্রতিষ্ঠার বিষয়ে চোপ-২৭-এ গৃহীত সিদ্ধান্তগুলোকে বাংলাদেশ স্বাগত জানায়। আমরা বিশ্বাস করি বাংলাদেশের মতো ঝুঁকিপূর্ণ দেশে জলবায়ু পরিবর্তনের প্রভাব মোকাবিলায় এই সিদ্ধান্তগুলো গুরুত্বপূর্ণ পদক্ষেপ।

মন্ত্রী আরো বলেন, নতুন তহবিল ব্যবস্থার কার্যকরীকরণ জিসিএফ বা অভিযোজন তহবিলের অনুরূপ হতে পারে। ক্ষয়ক্ষতির জন্য নতুন তহবিলের উৎসগুলো উদ্ভাবনী উৎসসহ ‘নতুন’ এবং ‘অতিরিক্ত’ হওয়া উচিত এবং অভিযোজন থেকে সংস্থানগুলোকে সরিয়ে দেওয়া উচিত নয়। তিনি বলেন, বাংলাদেশও ক্ষয়ক্ষতি মোকাবিলায় আর্থিক সংস্থান সংগ্রহের গুরুত্ব স্বীকার করে। আমরা বিশ্বাস করি ক্ষয়ক্ষতির অর্থায়ন ব্যবস্থার জন্য এলডিসি এবং সিআইডিএসসহ সবচেয়ে দুর্বল দেশগুলোর চাহিদাগুলিকে অগ্রাধিকার দেওয়া উচিত এবং ক্ষয়ক্ষতি মোকাবিলার জন্য সময়মত এবং পর্যাপ্ত আর্থিক সহায়তা প্রদান করা উচিত।

#

দীপংকর/আরমান/এনায়েত/রফিকুল/মাহমুদ/রেজাউল/২০২৩/১৮১২ ঘণ্টা

তথ্যবিবরণী নম্বর : ১১৭১

**দেশে চালের অভাব নেই কৃত্রিম সংকট করবেন না**

**--- খাদ্যমন্ত্রী**

ঢাকা, ৭ চৈত্র (২১ মার্চ) :

খাদ্যমন্ত্রী সাধন চন্দ্র মজুমদার বলেছেন, দেশে চালের কোনো অভাব নেই। কৃত্রিম সংকট তৈরি করে চালের দাম বাড়ানো হয়। কেউ কৃত্রিম সংকট করলে ব্যবস্থা নেওয়া হবে।

আজ খাদ্য অধিদপ্তরের সম্মেলন কক্ষে আসন্ন রমজান মাসে চালের বাজারমূল্য স্থিতিশীল রাখার লক্ষ্যে মতবিনিময় সভায় প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, সরকার বিভিন্নভাবে বাজারের সরবরাহ ও দাম মনিটরিং করে। শুধু রমজান মাসেই নয় এ মনিটরিং সারা বছর চলে এবং চলবে। লাইসেন্স ছাড়া কেউ এদেশে ধান চালের ব্যবসা করতে পারবে না। এটা করতে হলে তার ফুড গ্রেইন লাইসেন্স থাকতে হবে। আড়তদারদেরও এ লাইসেন্স থাকতে হবে। এটা নিয়মিত মনিটরিং হচ্ছে। পনেরো দিন পর পর কতটুকু তিনি ক্রয় করেছেন, কতটুকু বিক্রি করেন তার রিটার্ন দাখিল করতে হবে।

মন্ত্রী আরো বলেন, যখন ব্যবসায়ীদের সাথে মিটিং করা হয় তখন চালের দাম কমে। তারপর আবার বাড়ে। বাড়ার সময় ৫ টাকা বাড়লেও কমার সময় সেভাবে কমে না। ব্যবসায়ীরা এক টাকা কমিয়ে বলে চালের দাম কমেছে। চাল ব্যবসায়ীদের এ প্রবণতা ত্যাগ করার আহ্বান জানিয়ে তিনি বলেন, ২০২৩ সালে দূর্ভিক্ষ হতে পারে, বিশ্ব ব্যাংকের এমন ঘোষণার পর অনেকেই অনায্যভাবে চালের দাম বাড়িয়েছেন, মজুত করেছেন। সেটা নিয়ন্ত্রণে ওএমএস বাজারে ছাড়তে হয়েছে। সরকার আমদানি করেছিল বলে বিতরণ করতে পেরেছে।

কৃষক বাঁচলে দেশ বাঁচবে উল্লেখ করে মন্ত্রী বলেন, কৃষিতে আমরা অনেক উন্নতি করেছি। এক সময়ের মঙ্গা পিড়ীত এলাকা এখন খাদ্যে উদ্বৃত্ত। অনেকেই প্রশ্ন করেন উদ্বৃত্ত হলে আমদানি করেন কেন? আমদানির পথ খোলা থাকলে অবৈধ মজুতকারীরা কারসাজী করতে পারে না বলে উল্লেখ করেন তিনি।

খাদ্য মন্ত্রণালয়ের সচিব ইসমাইল হোসেনের সভাপতিত্বে অনুষ্ঠানে খাদ্য অধিদপ্তরের মহাপরিচালক মোঃ শাখাওয়াত হোসেন, নিরাপদ খাদ্য কর্তৃপক্ষের চেয়ারম্যান আব্দুল কাইয়ুম সরকার, খাদ্য অধিদপ্তরের অতিরিক্ত মহাপরিচালক আব্দুল্লাহ আল মামুন, বাংলাদেশ অটো, মেজর এন্ড হাসকিং মিল মালিক সমিতির নেতৃবৃন্দসহ পাইকারি ও খুচরা চাল ব্যবসায়ী নেতৃবৃন্দ বক্তৃতা করেন।

#

কামাল/আরমান/এনায়েত/রফিকুল/মাহমুদ/জয়নুল/২০২৩/১৭৫৫ঘণ্টা

তথ্যবিবরণী নম্বর : ১১৭০

**রমজান মাসে সুলভ মূল্যে রাজধানীতে দুধ, ডিম ও মাংস**

**বিক্রয়ের উদ্যোগ নিয়েছে মৎস্য ও প্রাণিসম্পদ মন্ত্রণালয়**

ঢাকা, ৭ চৈত্র (২১ মার্চ) :

পবিত্র রমজান মাস উপলক্ষ্যে রাজধানীতে সুলভ মূল্যে দুধ, ডিম ও মাংস ভ্রাম্যমাণ বিক্রয়ের উদ্যোগ নিয়েছে মৎস্য ও প্রাণিসম্পদ মন্ত্রণালয়।

২৩ মার্চ বিকাল ৩ টায় রাজধানীর প্রাণিসম্পদ অধিদপ্তর প্রাঙ্গণে এ কার্যক্রম আনুষ্ঠানিকভাবে উদ্বোধন করবেন মৎস্য ও প্রাণিসম্পদ মন্ত্রী শ ম রেজাউল করিম। রাজধানীর ২০টি স্থানে ১ রমজান থেকে ২৮ রমজান পর্যন্ত চলবে এ কার্যক্রম।

এ কার্যক্রমে গরুর মাংস প্রতি কেজি ৬৪০ টাকা, খাসির মাংস প্রতি কেজি ৯৪০ টাকা, ড্রেসড ব্রয়লার প্রতি কেজি ৩৪০ টাকা, দুধ প্রতি লিটার ৮০ টাকা এবং ডিম প্রতিটি ১০ টাকা মূল্যে বিক্রয় করা হবে।

মাংস, দুধ ও ডিমের সরবরাহ ও মূল্য স্থিতিশীল রাখার লক্ষ্যে রমজান মাসে জনসাধারণ যেন সহজেই প্রাণিজ আমিষ ও পুষ্টির চাহিদা মেটাতে পারে সে লক্ষ্যে ব্যবসায়ী, উৎপাদনকারী ও সাপ্লাই চেইন সংশ্লিষ্ট সকলকে সাথে নিয়ে মৎস্য ও প্রাণিসম্পদ মন্ত্রণালয়ের উদ্যোগে প্রাণিসম্পদ অধিদপ্তর এ ভ্রাম্যমাণ বিক্রয় কার্যক্রম বাস্তবায়ন করবে।

সচিবালয় সংলগ্ন আব্দুল গণি রোড, খামারবাড়ি, মোহাম্মদপুরের জাপান গার্ডেন সিটি, মিরপুর ষাট ফুট রাস্তা, আজিমপুর মাতৃসদন, পুরান ঢাকার নয়াবাজার, আরামবাগ, নতুন বাজার, মিরপুরের কালশী, খিলগাঁও রেলগেট, নাখালপাড়ার লুকাস মোড়, সেগুনবাগিচা কাঁচাবাজার, মোহাম্মদপুরের বসিলা, উত্তরার দিয়াবাড়ি, যাত্রাবাড়ি, গাবতলী, হাজারীবাগ, বনানীর কড়াইল বস্তি, কামরাঙ্গীরচর এবং রামপুরায় এ বিক্রয় কার্যক্রম চালু থাকবে।

#

শাহেদুর/আরমান/এনায়েত/রফিকুল/মাহমুদ/জয়নুল/২০২৩/১৭৩৫ঘণ্টা

তথ্যবিবরণী                                                                                        নম্বর: ১১৬৯

**চ‌্যালেঞ্জ মোকাবিলায় ডিজিটাল দক্ষতা সম্পন্ন মানব সম্পদ গড়ে তুলতে হবে**

**-- টেলিযোগাযোগ মন্ত্রী**

কৃষ্ণপুর (খালিয়াজুরী-নেত্রকোণা) ৭চৈত্র (২১ মার্চ):

ডাক ও টেলিযোগাযোগ মন্ত্রী মোস্তাফা জব্বার বলেছেন, আগামী দিনের চ‌্যালেঞ্জ মোকাবিলায় ডিজিটাল দক্ষতা সম্পন্ন মানব সম্পদ গড়ে তুলতে হবে। নতুন প্রজন্মকে ডিজিটাল দক্ষতা দিতে না পারলে তাদেরকে জীবন চলার পথে কঠিন সমস‌্যা অতিক্রম করতে হবে। স্মার্ট বাংলাদেশ হবে প্রযুক্তি নির্ভর এবং স্মার্ট মানুষ দিয়ে তা পরিচালনা করতে হবে বলে মন্ত্রী উল্লেখ করেন।

মন্ত্রী গতকাল নেত্রকোণার খালিয়াজুরী উপজেলার কৃষ্ণপুর গ্রামে নিজ বাড়িতে তাঁর বাবা মায়ের নামে প্রতিষ্ঠিত আব্দুল জব্বার রাবেয়া খাতুন বালিকা বিদ‌্যালয় ও মহাবিদ‌্যালয় আয়োজিত অনুষ্ঠানে প্রধান অতিথির বক্তৃতায় এসব কথা বলেন।

প্রতিষ্ঠানটির ব‌্যবস্থাপনা কমিটির সভাপতি, খালিয়াজুরী উপজেলা পরিষদ চেয়ারম‌্যান রাব্বানী জব্বারের সভাপতিত্বে অনুষ্ঠানে খালিয়াজুরী উপজেলার নির্বাহী কর্মকর্তা রুনেল সাংমা অন‌্যান‌্যের মধ‌্যে বক্তৃতা করেন।

নারী শিক্ষা একটি পরিবারকে যেমন বদলে দিতে পারে তেমনি টেকসই উন্নয়নে নারী শিক্ষার গুরুত্ব অপরিসীম উল্লেখ করে মন্ত্রী বলেন, মায়ের অনুপ্রেরণায় নব্বইয়ের দশকে এই স্কুল প্রতিষ্ঠা করি। প্রতিষ্ঠার পর থেকেই এই প্রতিষ্ঠানটি ভাটি অঞ্চলে নারী শিক্ষার প্রাণকেন্দ্রে পরিণত হয়েছে।

মন্ত্রী বলেন, এলাকায় ৪০ কিলোমিটারের মধ‌্যে কোনো হাইস্কুল না থাকায় সুদূর আজমিরীগঞ্জে  গিয়ে আমাকে হাইস্কুলে পড়তে হয়েছে, সেখানে আজ আমার গ্রামে মেয়েদের জন‌্য বিদ‌্যালয় প্রতিষ্ঠা অভাবনীয় ছিল। এই গ্রামে এখন মহাবিদ‌্যালয় আছে, আছে অনার্স পড়ার সুযোগ। ধর্মীয় শিক্ষা প্রতিষ্ঠানসহ শিক্ষার সকল শাখায় গ্রামটি দেশের একটি আদর্শ শিক্ষা গ্রামে পরিণত করা হয়েছে এবং এই অঞ্চলের শিক্ষার বড় ভিত্তি হিসেবে দাঁড়িয়েছে বলে উল্লেখ করেন মন্ত্রী। তিনি শিক্ষার্থীদেরকে আগামীর পরিবর্তনের সাথে তাল মিলিয়ে চলার জন‌্য নিজেদের ডিজিটাল দক্ষতা অর্জনে মনোযোগী হওয়ার আহ্বান জানান। তিনি শিক্ষার্থীদেরকে বঙ্গবন্ধুর জীবনী পাঠ করার তাগিদ দিয়ে বলেন, বঙ্গবন্ধুর জীবনী পড়লে বুঝতে পারবে কিভাবে চ‌্যালেঞ্জ মোকাবিলা করে সামনে এগুতে হয়।

এর আগে মন্ত্রী কৃষ্ণপুর পৌঁছে তাঁর বাবা মায়ের কবর জিয়ারত করেন।

#

শেফায়েত/আরমান/এনায়েত/রফিকুল/মাহমুদ/লিখন/২০২৩/১৬৪৬ঘণ্টা

তথ্যবিবরণী                                                                                        নম্বর: ১১৬৮

**কোভিড-১৯ সংক্রান্ত সর্বশেষ প্রতিবেদন**

ঢাকা, ৭চৈত্র (২১ মার্চ):

          স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ৪ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ২৯ শতাংশ। এ সময় ১ হাজার ৩৯৯ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৫ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৬ হাজার ৭৩৫ জন।

#

সুলতানা/আরমান/এনায়েত/রফিকুল/মাহমুদ/লিখন/২০২৩/১৬৪৬ঘণ্টা

তথ্যবিবরণী নম্বর : ১১৬৭

**একনেক সভায় ১ হাজার ৭৩০ কোটি ৩৮ লাখ টাকার ৯টি প্রকল্প অনুমোদন**

ঢাকা, ৭ চৈত্র (২১ মার্চ) :

জাতীয় অর্থনৈতিক পরিষদের নির্বাহি কমিটি (একনেক) প্রায় ১ হাজার ৭৩০ কোটি ৩৮ লাখ টাকা ব্যয় সংবলিত ৯টি প্রকল্প অনুমোদন করেছে। এর মধ্যে সরকারি অর্থায়ন ৬৩৩ কোটি ৫২ লাখ টাকা, বৈদেশিক অর্থায়ন ১ হাজার ৯৫ কোটি ৪২ লাখ টাকা এবং সংস্থার নিজস্ব অর্থায়ন ১ কোটি ৪৪ লাখ টাকা।

প্রধানমন্ত্রী এবং একনেক-এর চেয়ারপারসন শেখ হাসিনার সভাপতিত্বে আজ শেরে বাংলা নগরস্থ এনইসি সম্মেলন কক্ষে অনুষ্ঠিত একনেক সভায় এ অনুমোদন দেওয়া হয়েছে।

অনুমোদিত প্রকল্পসমূহ হলো: স্বরাষ্ট্র মন্ত্রণালয়ের ‘সন্ত্রাসবাদ মোকাবিলা ও জননিরাপত্তা নিশ্চিতকল্পে ঢাকা মেট্রোপলিটন পুলিশের সক্ষমতা বৃদ্ধি (১ম সংশোধিত)’ প্রকল্প ; গৃহায়ন ও গণপূর্ত মন্ত্রণালয়ের “ঢাকাস্থ আগারগাঁওয়ে বাংলাদেশ সংসদ সচিবালয়ের সরকারি কর্মকর্তাদের জন্য ১১২টি আবাসিক ফ্ল্যাট নির্মাণ” প্রকল্প; মৎস্য ও প্রাণিসম্পদ মন্ত্রণালয়ের “সাসটেইনেবল কোস্টাল এন্ড মেরিন ফিশারিজ”(১ম সংশোধিত) প্রকল্প; স্থানীয় সরকার, পল্লী উন্নয়ন ও সমবায় মন্ত্রণালয়ের দু’টি প্রকল্প যথাক্রমে “পল্লী সড়কে গুরুত্বপূর্ণ সেতু নির্মাণের সমীক্ষা” (২য় পর্যায়) প্রকল্প এবং “বাংলাদেশে গ্রাম আদালত সক্রিয়করণ প্রকল্প (৩য় পর্যায়)” প্রকল্প; সংস্কৃতি বিষয়ক মন্ত্রণালয়ের “দেশব্যাপী ভ্রাম্যমাণ লাইব্রেরি প্রকল্প”(২য় সংশোধিত) প্রকল্প; শিক্ষা মন্ত্রণালয়ের “The project for the Improvement of Equipment for Technical Edcucation” প্রকল্প; প্রবাসী কল্যাণ ও বৈদেশিক কর্মসংস্থান মন্ত্রণালয়ের “ঢাকা কারিগরি শিক্ষক প্রশিক্ষণ ইনস্টিটিউট স্থাপন” (৩য় সংশোধিত) প্রকল্প; বিদ্যুৎ, জ্বালানি ও খনিজ সম্পদ মন্ত্রণালয়ের “প্রি-পেইড গ্যাস মিটার স্থাপন (Installation of Prepaid Gas Meter for TGTDCL)” (৩য় সংশোধিত) প্রকল্প।

পরিকল্পনা কমিশনের ভাইস চেয়ারম্যান ও পরিকল্পনা মন্ত্রী এম এ মান্নান; তথ্যমন্ত্রী ড. হাছান মাহ্মুদ; স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম; শিক্ষামন্ত্রী ডাঃ দীপু মনি; শিল্পমন্ত্রী নূরুল মজিদ মাহমুদ হুমায়ূন; স্বাস্থ্যমন্ত্রী জাহিদ মালেক; বাণিজ্যমন্ত্রী টিপু মুনশি; মৎস্য ও প্রাণিসম্পদ মন্ত্রী শ ম রেজাউল করিম; ভূমিমন্ত্রী সাইফুজ্জামান চৌধুরীসহ সংশ্লিষ্ট মন্ত্রী ও প্রতিমন্ত্রীগণ সভার কার্যক্রমে অংশগ্রহণ করেন।

সভায় মন্ত্রিপরিষদ সচিব, প্রধানমন্ত্রীর মুখ্য সচিব, এসডিজি’র মুখ্য সমন্বয়ক, পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সিনিয়র সচিব ও সচিব এবং ঊর্ধ্বতন কর্মকর্তাগণ উপস্থিত ছিলেন।

#

শাহেদুর/আরমান/এনায়েত/রফিকুল/মাহমুদ/জয়নুল/২০২৩/১৬৫৫ঘণ্টা

তথ্যবিবরণী                                                                                        নম্বর: ১১৬৬

**স্বাধীনতার মাসে সকলকে বন রক্ষায় শপথ নিতে হবে**

**- বন উপমন্ত্রী**

ঢাকা, ৭ চৈত্র (২১ মার্চ) :

পরিবেশ, বন ও জলবায়ু পরিবর্তন মন্ত্রণালয়ের উপমন্ত্রী বেগম হাবিবুন নাহার বলেছেন, মার্চ মাস স্বাধীনতার মাস, আমাদের অনেক কিছু অর্জনের মাস, তাই স্বাধীনতার এ মাসে দেশের বন ও বনভূমি রক্ষায় আমাদের সকলকে দৃঢ়ভাবে শপথ নিতে হবে।

আজ ‘সুস্থ শরীর সুস্থ মন, যদি থাকে সমৃদ্ধ বন’ প্রতিপাদ্যে আন্তর্জাতিক বন দিবস ২০২৩ উদ্‌যাপন উপলক্ষ্যে বন অধিদপ্তরে আয়োজিত আলোচনা সভায় প্রধান অতিথির বক্তব্যে উপমন্ত্রী এসব কথা বলেন।

উপমন্ত্রী বলেন, প্রধানমন্ত্রী শেখ হাসিনার নির্দেশে বন অধিদপ্তর অনেক নতুন বন সৃজন করেছে। সরকারের পাশাপাশি খালি ও পতিত জায়গায় জনগণকেও গাছ লাগাতে হবে। উপমন্ত্রী এসময় বন রক্ষায় সজাগ দৃষ্টি রাখার জন্য বন বিভাগের কর্মকর্তাদের নির্দেশনা প্রদান করেন।

বন অধিদপ্তরের প্রধান বন সংরক্ষক মোঃ আমীর হোসাইন চৌধুরীর সভাপতিত্বে অনুষ্ঠানে বিশেষ অতিথির বক্তব্য রাখেন পরিবেশ, বন ও জলবায়ু পরিবর্তন মন্ত্রণালয় সম্পর্কিত স্থায়ী কমিটির সদস্য এডভোকেট খোদেজা নাসরিন আক্তার হোসেন, মন্ত্রণালয়ের সচিব ড. ফারহিনা আহমেদ, অতিরিক্ত সচিব ইকবাল আব্দুল্লাহ হারুন, ইনডিপেনডেন্ট ইউনিভার্সিটির উপ-উপাচার্য অধ্যাপক ড. নিয়াজ আহমেদ খান প্রমুখ। বক্তব্য রাখেন আইইউসিএন এশিয়া রিজিয়ন এর প্রাক্তন পরিচালক ড. মোহাম্মদ জাকির হোসেন এবং সামাজিক বন উইং এর উপপ্রধান   
বন সংরক্ষক মোঃ মঈনুদ্দিন খান। বিষয়ভিত্তিক উপস্থাপন করেন আরণ্যক ফাউন্ডেশনের চেয়ারম্যান ও শাহজালাল বিজ্ঞান ও প্রযুক্তি বিশ্ববিদ্যালয়ের অধ্যাপক ড. এ. জেড. এম মঞ্জুর রশিদ এবং বন. বিভাগের উপপ্রধান বন সংরক্ষক মো. জাহিদুল কবির।

উল্লেখ্য, অনুষ্ঠানে সামাজিক বনায়নের নারী ও পুরুষ উপকারভোগীদের মাঝে ৩১লক্ষ ৫৭ হাজার টাকার চেক বিতরণ করা হয় । এছাড়াও, দিবসটি উদ্‌যাপন উপলক্ষ্যে চিত্র ও বন্যপ্রাণী প্রদর্শনের আয়োজন করা হয়।

#

দীপংকর/মেহেদী/পরীক্ষৎ/রবি/সাঈদা/মাসুম/২০২৩/১৪৩৬ ঘণ্টা

তথ্যবিবরণী                                                                                        নম্বর : ১১৬৫

**লিড এজেন্সি নির্ধারণপূর্বক হজযাত্রীদের এজেন্সি স্থানান্তরে মন্ত্রণালয়ের অনুমতি**

ঢাকা, ৭ **চৈত্র** (২১ মার্চ):

২০২৩ সালে হজ কার্যক্রম পরিচালনার জন্য বৈধ হজ এজেন্সির তালিকায় প্রকাশিত যেসব হজ এজেন্সির প্রাক নিবন্ধিত ব্যক্তির সংখ্যা ৯৭ বা তদুর্দ্ধ, সেসব এজেন্সিগুলোকে ২০২৩ সালের হজের নিবন্ধন স্থানান্তর কার্যক্রম সম্পন্নের জন্য অনুমতি প্রদান করা হয়েছে।

নিবন্ধন স্থানান্তর কার্যক্রমের জন্য উপযুক্ত তালিকায় প্রকাশিত বৈধ যেসব হজ এজেন্সির নিবন্ধিত ব্যক্তির সংখ্যা ৯৭ জনের কম, সেসব হজ এজেন্সি পরস্পর সমন্বয় করে লিড এজেন্সি নির্ধারণপূর্বক সমন্বয়কারী এজেন্সিসমূহের নিবন্ধিত ব্যক্তিগণকে লিড এজেন্সিতে স্থানান্তর করে নির্ধারিত কোটা পূরণপূর্বক সংশ্লিষ্ট কার্যক্রম সম্পন্ন করতে হবে।

সমন্বয় শেষে সৌদি আরবের ই-হজ সিস্টেমে ইউজার তৈরির জন্য সৌদি আরবে হজ এজেন্সির তালিকা এবং এজেন্সিভিত্তিক হজযাত্রীর সংখ্যা (গাইড ও মোনাজ্জেমসহ) প্রেরণ করা হবে।

ধর্মবিষয়ক মন্ত্রণালয় সম্প্রতি এক প্রেস বিজ্ঞপ্তিতে এ তথ্য জানিয়েছে।

#

**শাহীন/মেহেদী/পরীক্ষিৎ/রবি/সাঈদা/মাসুম/২০২৩/১০৪০ ঘন্টা**

তথ্যবিবরণী                                                                                        নম্বর: ১১৬৪

**স্মার্ট জাতি বিনির্মাণের জন‌্য স্মার্ট যোগাযোগ ব‌্যবস্থা অপরিহার্য**

**-মোস্তাফা জব্বার**

খালিয়াজুরী (নেত্রকোণা ) ৭চৈত্র (২১ মার্চ):

ডাক ও টেলিযোগাযোগ মন্ত্রীমোস্তাফা জব্বার বলেছেন, স্মার্ট জাতি বিনির্মাণের জন‌্য স্মার্ট যোগাযোগ ব‌্যবস্থা অপরিহার্য। বাংলাদেশে এখন সড়ক যোগাযোগ ব্যবস্থায় বৈপ্লবিক পরিবর্তন দৃশ্যমান হয়েছে। একটি দক্ষ পরিবহণ ব্যবস্থা নিশ্চিতকল্পে সরকারের গৃহীত বিভিন্ন যুগান্তকারী প্রকল্প দেশের পশ্চাদপদ জনগোষ্ঠীকে উন্নয়নের মূল স্রোতধারায় সম্পৃক্ত করছে।

মন্ত্রী গতকাল নেত্রকোণার খালিয়াজুরী উপজেলার ধনু নদীতে ফেরি চলাচল উদ্বোধন উপলক্ষ‌্যে উপজেলার রসুলপুর ফেরিঘাটে আয়োজিত জনসভায় প্রধান অতিথির বক্তৃতায় এসব কথা বলেন।

হাওড়াঞ্চলের অনুন্নত যাতায়াত বোঝাতে বহুকাল ধরে প্রচলিত ‘বর্ষায় নাও, হেমন্তে পাও’ প্রবাদটি আজ থেকে  বাতিলের খাতায় পড়তে যাচ্ছে উল্লেখ করে মন্ত্রী বলেন, ভৌগলিক কারণে বেঁচে থাকার জন‌্য আমাদের লড়াই করতে হয়। হাওড়বাসী বিশেষ করে খালিয়াজুরীর মানুষের জন‌্য আজকের এই দিনটি অবিস্মরণীয় হয়ে থাকবে। ধনু নদীতে ফেরি চালু হওয়ার ফলে আমাদের দুর্ভোগ লাগব হতে চলেছে। তিনি বলেন, এর ফলে পুরোপুরি পাল্টে যাবে এলাকার অর্থনীতি। জেলা সদরের সঙ্গে সরাসরি যুক্ত হবে এই বিচ্ছিন্ন জনপদ। এতে যাত্রীদের যেমন অর্থ সাশ্রয় হবে, তেমনি তৈরি হবে নতুন নতুন বাজার, চাঙ্গা হবে স্থানীয় অর্থনীতি, সমৃদ্ধ হবে এখানকার পর্যটন শিল্প। তিনি বলেন, হাওড়ের মানুষের জন‌্য ডিজিটাল সংযুক্তির কাজটিও সরকার করছে। এর ফলে হাওড়বাসীর জীবনধারায় অভাবনীয় পরিবর্তন সূচিত হয়েছে। তিনি বলেন, হাওড়বাসীর পশ্চাদপদতার অবসান  প্রধানমন্ত্রী শেখ হাসিনার হাত ধরেই হয়েছে। আমরা আর পিছিয়ে থাকবো না। খালিয়াজুরী বঙ্গবন্ধুর আদর্শের অনুসারীদের দুর্গ উল্লেখ করে উন্নয়নের এই অগ্রযাত্রাকে বেগবান করতে শেখ হাসিনার হাতকে শক্তিশালী করার জন‌্য হাওড়বাসীর প্রতি তিনি আহ্বান জানান।

খালিয়াজুরী উপজেলা চেয়ারম‌্যান রাব্বানী জব্বারের সভাপতিত্বে অনুষ্ঠানে নেত্রকোণা জেলা প্রশাসক অঞ্জনা খান মজলিস, খালিয়াজুরী উপজেলা নির্বাহী অফিসার রুয়েল সাংমা এবং সড়ক ও জনপদ অধিদপ্তর নেত্রকোণার নির্বাহী প্রকৌশলী শাহরিয়ার শরীফ খান বক্তৃতা করেন।

এর আগে মন্ত্রী ফেরি চলাচলের উদ্বোধনী ফলক উন্মোচন করেন। পরে তিনি ফেরিপার হয়ে খালিয়াজুরী উপজেলা সদর এবং সেখান থেকে নিজ বাড়ী কৃষ্ণপুর যান এবং বাবা মায়ের কবর জিয়ারত করেন।

#

শেফায়েত/মেহেদী/পরীক্ষিৎ/রবি/সাঈদা/ইমা/২০২৩/১৩২৫ ঘন্টা

তথ্যবিবরণী                                                                                        নম্বর: ১১৬৩

**সব মসজিদে একই পদ্ধতিতে খতমে তারাবীহ্ পড়ার আহবান**

ঢাকা, ৭চৈত্র (২১ মার্চ):

**পবিত্র রমজান মাসে খতমে তারাবীহ্ পড়ার সময় দেশের সকল মসজিদে একই পদ্ধতি অনুসরণ করার জন্য আহবান জানিয়েছে ইসলামিক ফাউন্ডেশন।**

আজ এক প্রেস বিজ্ঞপ্তিতে **ইসলামিক ফাউন্ডেশন জানায়, পবিত্র রমজান মাসে দেশের প্রায় সকল মসজিদে খতমে তারাবীহ্ নামাজে পবিত্র কুরআনের নির্দিষ্ট পরিমাণ পারা তিলাওয়াত করার রেওয়াজ চালু আছে। তবে কোন কোন মসজিদে এর ভিন্নতা পরিলক্ষিত হয়। এতে করে বিভিন্ন স্থানে যাতায়াতকারী কর্মজীবী ধর্মপ্রাণ মুসলমানদের মধ্যে পবিত্র কুরআন খতমের ধারাবাহিকতা রক্ষা করা সম্ভব হয় না। এ পরিস্থিতি নিরসনকল্পে পবিত্র রমজান মাসের প্রথম ৬ দিনে দেড় পারা করে ৯ পারা এবং বাকি ২১ দিনে ১ পারা করে ২১ পারা তিলাওয়াত করলে ২৬ রমজান দিবাগত রাতে অর্থাৎ পবিত্র শবে কদরে পবিত্র কুরআন খতম করা সম্ভব হবে।**

**এভাবে দেশের সকল মসজিদে খতমে তারাবীহ্ নামাজে প্রথম ৬ দিনে দেড় পারা করে ও পরবর্তী ২১ দিনে এক পারা করে তিলাওয়াতের মাধ্যমে পবিত্র শবে কদরে কুরআন খতমের জন্য ইসলামিক ফাউন্ডেশনের পক্ষ থেকে দেশের সকল মসজিদের সম্মানিত খতিব, ইমাম, মসজিদ কমিটি, সর্বস্তরের মুসল্লিদের প্রতি ইসলামিক ফাউন্ডেশন অনুরোধ জানিয়েছে।**

**#**

শায়লা/মেহেদী/পরীক্ষিৎ/রবি/সাঈদা/ইমা/২০২৩/১৩১০ ঘন্টা

তথ্যবিবরণী নম্বর : ১১৬২

**আগামীকাল জাতীয় চাঁদ দেখা কমিটির সভা**

ঢাকা, ৭ চৈত্র (২১ মার্চ) :

**পবিত্র** রমজান **মাসের চাঁদ দেখার সংবাদ পর্যালোচনা এবং এ বিষয়ে সিদ্ধান্ত গ্রহণের লক্ষ্যে আগামীকাল সাড়ে ৬ টায়** ইসলামিক ফাউন্ডেশন **বায়তুল মুকাররম সভাকক্ষে জাতীয় চাঁদ দেখা কমিটির সভা অনুষ্ঠিত হবে। সভায় সভাপতিত্ব করবেন ধর্ম বিষয়ক প্রতিমন্ত্রী মোঃ ফরিদুল হক খান।**

**বাংলাদেশের আকাশে কোথাও পবিত্র** রমজান **মাসের চাঁদ দেখা গেলে তা নিম্নোক্ত টেলিফোন ও ফ্যাক্স নম্বরে অথবা সংশ্লিষ্ট জেলার জেলা প্রশাসক অথবা উপজেলা নির্বাহী অফিসারকে জানানোর জন্য অনুরোধ করা হয়েছে।**

**টেলিফোন নম্বর :** ০২-২২৩৩৮১৭২৫**,** ০২-৪১০৫০৯১২,০২-৪১০৫০৯১৬ **ও** ০২-৪১০৫০৯১৭**।**

**ফ্যাক্স নম্বর :** ০২-**২২৩৩৮৩৩৯৭ ও** ০২-**৯৫৫৫৯৫১।**

**আজ ইসলামিক ফাউন্ডেশনের এক প্রেস বিজ্ঞপ্তিতে এ তথ্য জানানো হয়েছে।**

**#**

শায়লা/মেহেদী/পরীক্ষিৎ/রবি/সাঈদা/আসমা/২০২৩/১২৩০ ঘণ্টা

তথ্যবিবরণী নম্বর : ১১৬১

টেলিভিশনে স্ক্রল আকারে প্রচারের জন্য

**২২ মার্চ বিশ্ব পানি দিবস**

ঢাকা, ৭ চৈত্র (২১ মার্চ) :

সরকারি-বেসরকারি টিভি চ্যানেলসহ সকল ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা :**

‘পানি ও স্যানিটেশন সংকট সমাধানে ত্বরান্বিত পরিবর্তন’ প্রতিপাদ্য নিয়ে আগামীকাল   
২২ মার্চ বিশ্ব পানি দিবস পালিত হবে – পানি সম্পদ মন্ত্রণালয়।

#

সুজিত/মেহেদী/পরীক্ষিৎ/আসমা/২০২৩/১১৩০ ঘণ্টা

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ১১৬০

**বিশ্ব পানি দিবসে প্রধানমন্ত্রীর বাণী**

ঢাকা, ৭ চৈত্র (২১ মার্চ):

প্রধানমন্ত্রী শেখ হাসিনা আগামীকাল ২২ মার্চ ‘বিশ্ব পানি দিবস ২০২৩’ উপলক্ষ্যে নিম্নলিখিত বাণী প্রদান করেছেন:

“বিশ্ব পানি দিবস ২০২৩' উপলক্ষ্যে নদীমাতৃক বাংলাদেশের জনগণ ও পানি সম্পদ ব্যবস্থাপনের সঙ্গে জড়িত সকলকে আন্তরিক শুভেচ্ছা জানাই। বিশ্ব পানি দিবসের এ বছরের প্রতিপাদ্য 'Accelerating change to solve the water and sanitation crisis'- পানির সঠিক ব্যবহার ও স্যানিটেশন ব্যবস্থার গুরুত্বকে তুলে ধরেছে।

বাংলাদেশের বিস্তৃত ভূখণ্ডের উপর দিয়ে বহমান নদ-নদী, হাওড়-বাঁওড়, বিল-ঝিল, পুকুর-দিঘি, বৈচিত্র্যপূর্ণ বিপুল সংখ্যক ছোট-বড় জলধারার পানি ব্যবস্থাপনা ও উন্নয়নে পানি সম্পদ মন্ত্রণালয় গুরুত্বপূর্ণ ভূমিকা পালন করছে। প্রতিটি পানির ফোটার সর্বোত্তম ব্যবহারই নিশ্চিত করতে পারে সার্বজনীন পানি প্রাপ্যতা, পানির ন্যায়ভিত্তিক বন্টন ও ব্যবস্থাপনা। জলবায়ু পরিবর্তনের বৈশ্বিক প্রেক্ষাপট বিবেচনায় প্রতিটি মানুষকে তাঁর পানি ব্যবহার এবং ব্যবস্থাপনা পদ্ধতি পরিবর্তন করার লক্ষ্যে নিজস্ব অবস্থান হতে পদক্ষেপ নিতে উৎসাহিত করা জরুরি।

টেকসই উন্নয়ন লক্ষ্যমাত্রা-২০৩০ অর্জনের অগ্রযাত্রায় বাংলাদেশ পানি ব্যবস্থাপনা, স্যানিটেশন, কৃষিকাজ, শিল্পাখাত ও বাস্তুচ্যুত বজায় রেখে ক্রমবর্ধমান জনসংখ্যার পানি চাহিদা পূরণ করে যাচ্ছে। এছাড়া, জলবায়ু পরিবর্তনের চ্যালেঞ্জ এবং প্রাকৃতিক দুর্যোগের ঝুঁকি মোকাবিলায় আমাদের সরকার পানি অবকাঠামো সংস্কার, নদীর তীর সংরক্ষণ, নদীর নাব্যতা রক্ষার্থে ড্রেজিং, খাল পুনঃখনন, প্রাকৃতিক জলধার রক্ষণাবেক্ষণ এবং নতুন জলাধার ও ব্যারেজ নির্মাণের কার্যক্রম গ্রহণ করেছে। একই সাথে নদীর তীরবর্তী ভূমি পুনরুদ্ধার করে বনায়ন, অবৈধ স্থাপনা উচ্ছেদ এবং জলাবদ্ধতা দূরীকরণে জনসচেতনতা বৃদ্ধির কার্যক্রম অব্যাহত আছে।

আওয়ামী লীগ সরকার আগামী ১০০ বছরে বাংলাদেশের উন্নয়ন অগ্রযাত্রাকে অনন্য মাত্রায় নিয়ে যাওয়ার জন্য প্রণয়ন করেছে ‘বাংলাদেশ ব-দ্বীপ পরিকল্পনা ২১০০'। অভিযোজনভিত্তিক কারিগরি এবং অর্থনৈতিক এ মহাপরিকল্পনায় জলবায়ু পরিবর্তন ও দুর্যোগ ঝুঁকিহ্রাস করে পানি সম্পদের সর্বোত্তম ব্যবস্থাপনা, ভূমি ব্যবহার এবং পরিবেশ-প্রতিবেশ উন্নয়নের অঞ্চলভিত্তিক কর্মপন্থা নির্ধারণ করা হয়েছে। আমাদের পানি সম্পদ ব্যবস্থাপনা ও পানি ব্যবহার শৃঙ্খলা প্রবর্তনের লক্ষ্যে ইতোমধ্যে জাতীয় পানি নীতি প্রণীত হয়েছে। পানি নীতি প্রণয়নের মাধ্যমে বাংলাদেশ আন্তর্জাতিকভাবে স্বীকৃত পানি ব্যবস্থাপনার নিয়ম, নীতি ও মানের নিরিখে উন্নয়নগামী দেশের অর্থনৈতিক এবং সামাজিক চাহিদার সমন্বয় সাধনে সক্ষম হয়েছে। এছাড়া, ভূগর্ভস্থ পানি অতিরিক্ত ব্যবহার বন্ধে নানাবিধ কার্যক্রম গৃহীত হয়েছে।

দেশের প্রতিটি মানুষের ন্যায়সঙ্গত পানির প্রাপ্যতা নিশ্চিত করতে সরকারি-বেসরকারি পর্যায়ের সকলের দক্ষতা, সৃজনশীলতা, উদ্ভাবনী চিন্তা এবং এর যথাযথ প্রয়োগ অপরিহার্য। সম্মিলিত প্রচেষ্টায় আমরা ‘স্মার্ট বাংলাদেশ' তথা জাতির পিতা বঙ্গবন্ধু শেখ মুজিবুর রহমানের আজীবন স্বপ্নের 'সোনার বাংলাদেশ” গড়ে তুলতে সক্ষম হব।

আমি ‘বিশ্ব পানি দিবস ২০২৩' উদ্‌যাপন উপলক্ষ্যে গৃহীত সকল কার্যক্রমের সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

শাহানা/মেহেদী/সিরাজ/সাঈদা/ইমা/২০২৩/১০২০ ঘন্টা

আজ বিকাল পাঁচটার আগে প্রচার করা নিষেধ

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ১১৫৯

**বিশ্ব পানি দিবসে** **রাষ্ট্রপতির বাণী**

**ঢাকা,** ৭ চৈত্র **(**২১ মার্চ**) :**

রাষ্ট্রপতি মোঃ আবদুল হামিদ আগামীকাল ২২ মার্চ ‘বিশ্ব পানি দিবস ২০২৩’ উপলক্ষ্যে নিম্নোক্ত বাণী প্রদান করেছেন :

“পানি সম্পদ মন্ত্রণালয় কর্তৃক 'বিশ্ব পানি দিবস ২০২৩' উদ্‌যাপনের উদ্যোগকে আমি স্বাগত জানাই। জাতিসংঘ ঘোষিত বিশ্ব পানি দিবসের এবারের প্রতিপাদ্য 'Accelerating change to solve the water and sanitation crisis' বৈশ্বিক পানি ব্যবস্থাপনার উন্নয়ন ও স্যানিটেশন নিশ্চিতের প্রেক্ষাপটে যথার্থ হয়েছে বলে আমি মনে করি।

বিশুদ্ধ, নিরাপদ ও সুপেয় পানি মানুষসহ বিশ্বের সকল প্রাণিকুলের জীবনধারণের জন্য অপরিহার্য। উৎস হতে সমুদ্র অবধি পানির অবারিত প্রবাহ ও ন্যায়সঙ্গত ব্যবহার নিশ্চিতকরণের মাধ্যমেই পানির সুষম প্রাপ্যতা ও ব্যবস্থাপনার উন্নয়ন সম্ভব। নদীমাতৃক বাংলাদেশে মনুষ্যসৃষ্ট ও প্রাকৃতিক নানাবিধ কারণে পানীয় জল ও স্যানিটেশনের সংকট বিদ্যমান। এসব চ্যালেঞ্জ মোকাবিলায় সরকার নদী ও খাল পুনঃখনন, প্রাকৃতিক জলাধার রক্ষণাবেক্ষণ এবং নতুন জলাধার ও ব্যারেজ নির্মাণের কার্যক্রম গ্রহণ করেছে। এছাড়া নদীর তীর সংরক্ষণ, পানি অবকাঠামো সংস্কার করে জলাবদ্ধতা দূরীকরণ, ভূমি পুনরুদ্ধার, অবৈধ স্থাপনা উচ্ছেদ ও অংশগ্রহণমূলক পানি ব্যবস্থাপনার মাধ্যমে মানুষের জীবনমান উন্নয়ন এবং পরিবেশ ও প্রতিবেশগত ভারসাম্য রক্ষার প্রচেষ্টা চলমান। স্থানীয় পর্যায়ে উদ্ভাবনী উদ্যোগ গ্রহণ ও বাস্তবায়নের মাধ্যমে দেশের জলাধারসমূহে বছরজুড়ে পানি সংরক্ষণ পরিকল্পনা এ ক্ষেত্রে কার্যকর ভূমিকা রাখতে পারে। আমি প্রাকৃতিক সম্পদ পানির পরিকল্পিত ব্যবহার নিশ্চিতকরণে সরকারি-বেসরকারি সকল সংস্থাকে সমন্বিত উদ্যোগ গ্রহণের আহ্বান জানাই।

আমি ‘বিশ্ব পানি দিবস ২০২৩' উপলক্ষ্যে গৃহীত সকল কার্যক্রমের সাফল্য কামনা করছি।

জয় বাংলা।

খোদা হাফেজ, বাংলাদেশ চিরজীবী হোক ।”

#

হাসান/মেহেদী/পরীক্ষিৎ/সিরাজ/রবি/ইমা/২০২৩/১০৪০ ঘন্টা

আজ বিকাল পাঁচটার আগে প্রচার করা নিষেধ